《出京师留别张郎中鸿与梁助教彦国十二韵》
明代·欧大任

朔风吹万里，曾共忆江乡。雁引归心早，砧惊客梦长。

忽随公府牒，频举故人觞。夙昔诸生后，周旋二子傍。

四门推助教，三署表中郎。韦杜衣冠并，邹枚侍从良。

出关怜马首，执戟羡鹓行。雪后宫云白，天边苑树苍。

眇予怀魏阙，看尔在岩廊。晨佩趋长乐，宵钟听未央。

梅花庾岭色，柏叶禁庭香。莫以相如赋，从容奏汉皇。

作者简介：欧大任（1516-1596）字桢伯，号仑山。因曾任南京工部虞衡郎中，别称欧虞部。广东顺德陈村人。他“博涉经史，工古文辞诗赋”，并喜体育运动，擅长踢球、击剑。14岁时，督学曾集中十郡的优等生会考，他三试皆列第一，名噪诸生。他和梁有誉、黎民表、梁绍震等人是十分友好的同学，在著名学者黄佐门下读书，很有得益。无奈文运不佳，八次乡试均落榜，直到嘉靖四十二年（1563年），47岁的欧大任才一鸣惊人，以岁贡生资格，试于大廷，考官展卷阅览，惊叹其为一代之才，特荐御览，列为第一。由是海内无不知欧大任，名声远播。